ARIA Charts

ARIA Charts er Australias offisielle hitlister for musikksalg. Listene publiseres ukentlig av Australian Recording Industry Association og består av ulike singellister og albumlister for ulike musikksjangre. ARIA ble landets offisielle, nasjonale hitliste i juni 1988, da ARIA tok over for Kent Music Report som hadde utgitt hitlister siden 1974.

Bakgrunn
Musikkmagasinet Go-Set publiserte Australias første nasjonale hitlister for singler og album. De første singellistene ble publisert 5. oktober 1966 og fortsatte frem til 24. august 1974, da Go-Set gikk inn. Samme år startet imidlertid musikkentusiasten David Kent en ny nasjonal hitliste som erstattet Go-Set-listene fra mai 1974. Kent Music Report var Australias nasjonale hitliste frem til 1988. Noen år tidligere, i 1983, lisensierte Australian Recording Industry Association (ARIA) listen. De første trykte, nasjonale topp 50-listene ble dermed tilgjengelige i landets platebutikker i juli 1983. Disse listene ble kalt Countdown Chart.

13. juni 1988 produserte og publiserte ARIA for første gang sin egen hitliste. Den nye listen, ARIA Charts, ble dermed en konkurrent til Kent Music Report. Sistnevnte fortsatte frem til 1998 under navnet Australian Music Report, men siden 1998 har ARIA Charts vært Australias eneste nasjonale hitliste for musikk.

Fra starten i 1988 ble også samlealbum tatt med på ARIA Charts albumliste, slik det også ble gjort i Kent Music Report. Men fra 2. juli 1989 ble samlealbumene sjaltet ut og satt opp i en egen liste. The ARIA Report hadde fulle lister over de 100 mest populære singlene og albumene og ble første gang publisert i januar 1990. Topp 50-listene opphørte i juni 1998, men gjenoppsto samme år før de opphørte i slutten av år 2000.

ARIA-listene produseres på bakgrunn av fysisk salg, digitalt salg og musikkstrømming fra en rekke musikktilbydere i Australia.

ARIAs nettsted utgir hver uke en topp 50-liste over musikksingler og musikkalbum, en topp 40-liste over digitalt salg og en topp 20-liste over dance-spor. Magasinet ARIA Report publiserer fulle lister, blant annet topp 100 over solgte singler og album, men disse listene er kun tilgjengelig ved betaling.

Listene
ARIA Top 100 Singles Chart
ARIA Top 100 Albums Chart
ARIA Top 100 Physical Albums Chart (kun tilgjengelig i The ARIA Report)
ARIA Digital Track Chart
ARIA Digital Album Chart
ARIA Top 50 Streaming Tracks Chart
ARIA Top 50 Club Tracks Chart
ARIA Top 50 Catalogue Albums Chart
ARIA Top 40 Urban Singles Chart
ARIA Top 40 Urban Albums Chart
ARIA Top 40 Country Albums Chart
ARIA Top 40 Music DVDs Chart
ARIA Top 25 Dance Singles Chart
ARIA Top 25 Dance Albums Chart (kun tilgjengelig i The ARIA Report)
ARIA Top 20 Australian Artist Singles Chart
ARIA Top 20 Australian Artist Albums Chart
ARIA Top 20 Compilation Albums Chart
ARIA Top 20 Jazz & Blues Albums Chart
ARIA Top 20 Classical/Crossover Albums Chart
ARIA Top 10 Core Classical Albums Chart
Årlig Top 100-lister 
Top 100-lister for det siste tiåret

Se også 
 Kent Music Report
 Billboard Hot 100
 VG-lista

Referanser

Eksterne lenker 
 

Australske hitlister